Anvadur orin gwarezet

An Anvadur orin gwarezet pe AOG a zo ul label a berzh mat eus Unaniezh Europa, e bal gwareziñ anvadurioù orin an aozadoù debriñ graet gant al labourien-douar. Krouet e voe e 1992 evit « ar produioù hag a zo bet produet, oberiet hag aozet en un takad douaroniezhel dibar en ur lakaat war-wel chemet anavezet ar broduourien lec'hel hag aozennoù eus ur rannvro resis ».

Pal ar reoliadur europat nv 510/2006 eus an 20 a viz Meurzh 2006 eo kaout reolennoù kevezañ reizh etre ar broduerien, gwarantiñ o brud vat, azasaat al lezennoù broadel ouzh rediennoù Aozadur Bedel ar C'henwerzh, ha kelaouiñ ar vevezerien ez eus bet doujet ouzh ar reolennoù produiñ hag orin eus al label. Ar boued a zo anv anezhañ eo an hini a zo liammet e azonoù ouzh e lec'h orin : gwinoù, keuzioù, saosisonoù, morzhedoù-hoc'h, olivez, bieroù, frouezh, legumaj, bara, boued chatal.

Gallout a ra bezañ labelaet produioù evel gorgonzola, parmigiano reggiano, ar c'heuz asiago, camembert Normandi ha champagn ma teuont eus ar rannvro dezanvet hepken. Da skouer e c'hall bezañ gwerzhet dindan an anvadur orin « roquefort » keuz graet diwar laezh-livrizh ur ouenn resis a zañvadezed (Lacaune), ma'z eo savet al loened en un tiriad resis ha m'eo darevet ar c'heuz en unan eus kavioù bourc'h Roquefort-sur-Soulzon e departamant gall Aveyron lec'h ma'z eo hadet gant sporennoù louedennoù (Penicillium roqueforti) prientet diwar skodoù hengounel endemek eus ar c'havioù-se.
Kevreañ a ra al label-se al labelioù kozh a oa bet ijinet gant ar stadoù, da skouer :
 Appellation d'origine contrôlée (AOC, pe AOK e brezhoneg) e Bro-C'hall,
 Protected Designation of Origin (PDO) er Rouantelezh-Unanet,
 Denominazione di origine controllata (DOC) evit ar gwinioù italian,
 Geschützte Ursprungsbezeichnung (g.U) ha Qualitätswein bestimmter Anbaugebiete (QbA) en Alamagn,
 Districtus Austriae Controllatus (DAC) en Aostria,
 Denominación de Origen Calificada (DOCa) e Spagn,
 Denominação de Origem Controlada (DOC) e Portugal.

E Suis e implijed an anv « appellation d'origine contrôlée » betek 2013, bremañ e reer gant appellation d'origine protégée ivez.

 Afer ar feta c'hresian 
Gwarezet eo ar feta gant un anvadur orin gwarezet hiziv, met ne oa ket e-pad pell. A-raok e oa produet 90% eus ar feta en Unaniezh Europa e-maez Bro-C'hres, en Alamagn, Danmark ha Frañs dreist-holl rak hervezo e oa un anvadur generek.

E miz Here 2005 e voe anavezet gant lez-varn Unaniezh Europa ar gwir da vezañ anvet feta evit ar feta produet e Gres hepken, o kadarnaat ar pezh a oa bet divizet gant Kengor Europa da lavaret eo ez eo ar c'heuz-se « frouezh hengoun kozh ar peuriñ astennidik hag an treuzpeuriñ » e « rannvroioù zo eus Gres » hag a ro dezhañ « ur blaz hag ur frond dibar ».

Ret e voe da industriourien al laezh hag a implije an anv « feta » skarzhañ anezhañ eus o froduadur betek miz Here 2007. En o zouez e oa ar stroll laezh Lactalis, produer « feta » dindan ar merk « Salakis ».

 Ar produioù 
177 keuz a zo e-barzh roll ar produioù gwarezet gant al label-se, en o zouez 55 keuz italian ha 52 geuz gall.

Setu roll ar produioù all : 
 64 gwin
 aozadoù debriñ : 
 kigoù ha kourailhoù fresk
 produioù diwar kig (poazhet, sall, mogedet hag all)
 produioù all diwar loened (vioù, mel hag all)
 eoulioù ha druzonioù (margarin, eoul hag all)
 frouezh, legumaj, edajoù kriz pe oberiet
 pesked, blotviled ha kresteneged fresk ha produioù deveret
 produioù all eus stagadenn I ar feur-emglev evel spisoù, chistr, kafe hag all
 produioù eus ar baraerezh, ar pastezerezh, ar c'hoñfizerezh hag ar gwispiderezh
 holen
 gomoù ha rousinoù naturel
 Produioù all evel :
 foenn
 eoulioù esañs
 taneoù
 gloan

 Troidigezh e yezhoù ofisiel Unaniezh Europa 
Peogwir eo boutin ar reoliadur-mañ da stadoù Unaniezh Europa eo bet troet al label « anvadur orin gwarezet » e 23 eus 24 yezh ofisiel an Unaniezh, hag an teskanv a c'hall bezañ gwelet gnt ar vevezerien europat war pakadurioù ar produioù ..

+ « Anvadur orin gwarezet » e 24 yezh ofisiel Unaniezh Europa Yezh  Anv  Teskanv ofisiel an anvadur Kod yezh  Anv yezh bulgareg  защитено наименование за произход  ЗНП spagnoleg  denominación de origen protegida es|DOP tchekeg  chráněné označení původu  CHOP daneg  beskyttet oprindelsesbetegnelse  BOB alamaneg  geschützte Ursprungsbezeichnung  g.U. estoneg  kaitstud päritolunimetus  KPN gresianeg  προστατευόμενη oνομασία προέλευσης  ΠΟΠ saozneg  protected designation of origin  PDO galleg  appellation d’origine protégée  AOP iwerzhoneg  Bunús Ainmníochta Cosanta  BAC   kroateg  zaštićena oznaka izvornosti  ZOI hungareg  oltalom alatt álló eredetmegjelölés  OEM italianeg  denominazione d’origine protetta  DOP latveg  aizsargāts cilmes vietas nosaukums  ACVN lituaneg  saugoma kilmės vietos nuoroda  SKVN malteg  denominazzjoni protetta ta’ oriġini  DPO nederlandeg  beschermde oorsprongsbenaming  BOB poloneg  chroniona nazwa pochodzenia  CHNP portugaleg  denominação de origem protegida  DOP roumaneg  Denumirea de origine protejată  DOP slovakeg  chránené označenie pôvodu  CHOP sloveneg  zaščitena označba porekla  ZOP finneg  suojattu alkuperänimitys  SAN svedeg  skyddad ursprungsbeteckning  SUB

 Pennad kar 

 Lec'h orin gwarezet

 Liammoù diavez 
 Lec'hienn internet Ensavadur broadel an orin hag ar galite (INAO).
 Nos produits de qualité : lec'hienn internet ar produioù AOG, LOG ha LOG-Label Ruz e Frañs.
 Marilh an anvadurioù douaroniel (Kengor Europa)
  An anvadurioù douaroniel hag ar sistemoù kalite berr-ha-berr

 Daveoù 

Rummad:Labelioù boued